和沈潛誠崔氏園九尾龜
作者：李復
朝代：宋

paragraphs: 天生神物非偶然，此龜不知今幾年。
世傳一尾直百歲，計應生在晉魏前。
長江不掛豫且網，得來佳處遊林泉。
穹然蒼甲大如屋，欲負三山翔羣仙。
奇宮偶卦天地位，爻畫夐出大易先。
惟昔寧王重爲寶，閟藏欲永萬世傳。
今茲此寶世莫識，但愛金字毛綠鮮。
仰視朝陽俯引氣，一閉千息常綿綿。
默然無言觀物化，壽比彭籛猶更賢。
陰陽靈變固莫測，時或輕舉來巢蓮。